## Odluka o uvjetima i načinu plaćanja gotovim novcem

### NN 142/1997 (31.12.1997.), Odluka o uvjetima i načinu plaćanja gotovim novcem

# **HRVATSKA NARODNA BANKA**

Na temelju članka 6. stavka 2. i članka 36. stavka 1. točka 6. Zakona
o platnom prometu u zemlji ("Narodne novine", broj 27/93. i 138/97.) i
članka 67. stavak 1. točka 23. Zakona o Narodnoj banci Hrvatske ("Narodne
novine", broj 35/95 - pročišćeni tekst) Savjet Hrvatske narodne banke,
na sjednici održanoj 22. prosinca 1997. godine, donio je

## **ODLUKU**

### **O UVJETIMA I NAČINU PLAĆANJA GOTOVIM NOVCEM**

Članak 1.

Ovom Odlukom uređuje se plaćanje gotovim novcem pravnih osoba i fizičkih
osoba koje obavljaju registriranu djelatnost (u daljnjem tekstu: fizičke
osobe).

Pravnom osobom u smislu ove Odluke smatraju se tijela državne vlasti,
tijela državne uprave, jedinice lokalne samouprave i uprave, fondovi, trgovačka
društva, ustanove i druge pravne osobe.

Članak 2.

Gotov novac u smislu ove Odluke su novčanice kune i kovani novac kune
i lipe.

Plaćanjem gotovim novcem između pravnih osoba, između fizičkih osoba
te između pravnih i fizičkih osoba u smislu ove Odluke smatra se izravna
predaja gotovog novca jedne osobe drugoj, uplata gotovog novca jedne osobe
na račun druge osobe koji se vodi u ovlaštenoj organizaciji za obavljanje
platnog prometa (u daljnjem tekstu: ovlaštena organizacija) i isplata gotovog
novca s računa jedne osobe u ovlaštenoj organizaciji drugoj osobi.

Članak 3.

Pravna i fizička osoba dužna je gotov novac primljen tijekom dana po
bilo kojoj osnovi uplatiti na svoj račun kod ovlaštene organizacije istoga
dana, a najkasnije idućeg radnog dana.

Članak 4.

Pravna i fizička osoba može zadržati gotov novac u blagajni koncem radnog
dana do visine blagajničkog maksimuma.

Visinu blagajničkog maksimuma određuje pravna i fizička osoba sukladno
potrebama i uvjetima sigurnosti, a najviše do iznosa iz članka 5. i 6.
ove Odluke.

Članak 5.

Kriterij za određivanje iznosa do kojeg može glasiti blagajnički maksimum
pravne osobe je veličina pravne osobe, sukladno odredbama Zakona o računovodstvu.
Temeljem toga kriterija pravna osoba može odrediti blagajnički maksimum
najviše u iznosu od:

- mala pravna osoba 5.000,00 kuna

- srednja pravna osoba 15.000,00 kuna

- velika pravna osoba 30.000,00 kuna

Ostale pravne osobe mogu odrediti blagajnički maksimum u iznosu do 5.000,00
kuna.

Blagajnički maksimum određuje se za pravnu osobu kao cjelinu, i u okviru
toga iznosa pravna osoba može odrediti blagajnički maksimum svojim organizacijskim
dijelovima.

Fizička osoba može odrediti blagajnički maksimum u iznosu do 3.000,00
kuna.

Članak 6.

Ako ocijeni potrebnim, pravna osoba može temeljem općeg akta povećati
iznos blagajničkog maksimuma iz članka 5. ove Odluke:

- do 20% po osnovi specifičnih potreba za gotovim novcem koje proizlaze
iz obavljanja registrirane djelatnosti pravne osobe,

- do 10% za svaki organizacijski dio pravne osobe koji ima račun u ovlaštenoj
organizaciji.

Članak 7.

Za pravnu i fizičku osobu koja ne utvrdi blagajnički maksimum, primjenjuje
se blagajnički maksimum utvrđen u članku 5. ove Odluke.

Članak 8.

Iznos gotovog novca namijenjenog obavljanju platnog prometa kojeg krajem
radnog dana mogu zadržati u blagajni i trezoru: podružnica Zavoda za platni
promet, banka, štedionica, druga štedno kreditna organizacija i jedinica
Hrvatske pošte i telekomunikacija određuje Hrvatska narodna banka, u roku
osam dana od dana primitka zahtjeva.

Iznos gotovog novca koji premašuje blagajnički maksimum iz stavka 1.
ovog članka banke, štedionica, druga štedno kreditna organizacija i jedinica
HPT-a uplaćuje na račun u Zavodu za platni promet.

Članak 9.

Pravna i fizička osoba može plaćati gotovim novcem drugoj pravnoj i
fizičkoj osobi za:

- nabavu proizvoda i usluga do iznosa od 800,00 kuna po jednom računu,

- potrebe opskrbe ovlaštenih mjenjača gotovim novcem,

- namjene temeljem posebne odluke guvernera Hrvatske narodne banke.

Članak 10.

Pravna i fizička osoba može plaćati gotovim novcem građanima osim za
namjene koje se, prema propisima koji uređuju porez na dohodak, plaćaju
putem žiro računa građana.

Članak 11.

Pravna i fizička osoba podiže gotov novac s računa za redovno poslovanje
i s drugih računa u ovlaštenoj organizaciji radi plaćanja za namjene iz
članka 9. i 10. ove Odluke i za potrebe blagajne.

Prilikom podizanja gotovog novca s računa, pravna i fizička osoba podnosi
ovlaštenoj organizaciji specifikaciju s podacima:

- broj i naziv računa s kojeg se novac podiže,

- namjene za koje se novac podiže,

- iznos, za svaku namjenu posebno,

- datum podizanja gotovine,

- pečat i potpis ovlaštene osobe.

Specifikacija se podnosi u jednom primjerku. Ovlaštena organizacija,
nakon obavljene isplate, ovjerenu specifikaciju vraća podnositelju koji
je čuva s knjigovodstvenom dokumentacijom.

Članak 12.

Izuzetno od odredbi članka 3. ove Odluke, pravna i fizička osoba može
izdatke iz članka 9. i 10. ove Odluke, osim isplate plaća i drugih osobnih
primanja zaposlenika, plaćati gotovim novcem primljenim na osnovi uplata
na blagajni.

Isplate iz stavka 1. ovog članka pravna i fizička osoba dužna je evidentirati
na računu kod ovlaštene organizacije najkasnije idući radni dan podnošenjem
čeka, uplatnice i specifikacije iz članka 11. ove Odluke.

Izuzetno, pravna osoba koja temeljem propisa organizira igre na sreću,
uplate i isplate iz stavka 1. ovog članka evidentira na računu kod ovlaštene
organizacije 10. i 25. u mjesecu.

Odredbe stavka 1. ovog članka ne odnose se na obavljanje bankarsko-depozitnih
poslova sa stanovništvom.

Članak 13.

Pravna i fizička osoba koja kod ovlaštene organizacije kod koje vodi
račun ima evidentirane nenamirene obveze, čiji je redoslijed plaćanja propisan,
ne može zadržati gotov novac u blagajni.

Pravna i fizička osoba iz stavka 1. ovog članka dužna je gotov novac
uplatiti na svoj račun za redovno poslovanje ili na račun organizacijskog
dijela odmah a najkasnije idući radni dan.

Pravna i fizička osoba iz stavka 1. ovog članka ne može obavljati plaćanja
gotovim novcem.

Članak 14.

Pravna i fizička osoba ne može temeljem platne kartice, koja glasi na
tu osobu, podizati novac putem banke, bankomata, jedinice HPT-a i drugog
isplatnog mjesta.

Članak 15.

Kontrolu primjene ove Odluke kod pravnih i fizičkih osoba obavlja Financijska
policija i Porezna uprava.

Kontrolu poštivanja odredbi članka 8. ove Odluke obavlja Hrvatska narodna
banka.

Članak 16.

Danom primjene ove Odluke prestaje važiti Odluka o uvjetima i načinu
plaćanja gotovim novcem ("Narodne novine" broj 79/95).

Članak 17.

Ova Odluka stupa na snagu danom objave u "Narodnim novinama", a primjenjuje
se od 1. siječnja 1998. godine.

O.br. 416/97.
Zagreb, 22. prosinca 1997.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 142/1997-2032